钦定古今图书集成/明伦汇编/官常典/第096卷 > 金源郡王完颜忠
## 钦定古今图书集成/明伦汇编/官常典/第096卷 > 金源郡王完颜忠

按《金史》本传：“完颜忠本名迪古乃，字阿思魁石，土门
之弟。太祖器重之，将举兵伐辽而未决也，欲与迪古
乃计事，于是宗翰、宗干、完颜希尹皆从。居数日，少间，
太祖与迪古乃冯肩而语曰：‘我此来岂徒然也？有谋
于汝，汝为我决之。辽名为大国，其实空虚，主骄而士
怯，战阵无勇可取也。吾欲举兵仗义而西，君以为如
何’？”迪古乃曰：“以王公英武，士众乐为用，辽帝荒于畋
猎，政令无常，易与也。”太祖然之。明年，太祖伐辽，使婆
卢火来征兵，迪古乃以兵会师。《收国》元年十二月，上
御辽主兵，次爻剌，迪古乃与银木可守达鲁古路。二
年，与斡鲁蒲察会斡鲁古讨高永昌，破其兵，东京降。
遂与斡鲁古等御耶律捏里，败之于蒺藜山，拔显州，
干、惠等州降。天辅二年，与娄室俱入见。上曰：“辽主近
在中京，而敢辄来”，各杖之三十。太祖驻军草泺，迪古
乃取奉圣州，破其兵五千于鸡鸣山，奉圣州降。太祖
入燕京，迪古乃出德胜口，以代石土门，为耶懒路都
勃堇。二年，以耶懒地薄斥卤，迁其部于苏滨水，仍以
术实勒之田益之。熙宗即位，加太子太师。十四年，加
保大军节度使、同中书门下平章事，薨。天德二年，迪
古乃配飨太祖庙廷。大定二年，追封金源郡王。